Vibeke Grave (S), 2007-01-11:
Jeg vil også gerne starte med at sige tak til ministeren for redegørelsen.
Jeg er glad for, at ministeren er lidt mere bekymret, end jeg synes jeg kan høre Venstres politiske ordfører på området er.
Jeg vil gerne starte med at sige, at efter de nye kommuner er startet her ved årsskiftet, har det i hvert fald betydet, at borgerne på Falster kan se deres bogbusrute reduceret hele 9 steder; hvor bogbussen tidligere holdt 23 stop, ja, så stopper den altså pr. 1. januar kun 14 steder.
Samtidig sker der lukninger.
Jeg synes, ministeren taler om knap 100 filiallukninger, jeg havde et lidt mindre tal, men vi ved i hvert fald, at der kommer til at ske mange lukninger rundtomkring i landet.
Her står vi altså oven på efterårets demonstrationer mod nedskæringer på bl.a. daginstitutionsområdet med endnu et konkret resultat af regeringens alt for stramme økonomiske styring af kommunerne.
Borgernes biblioteksservice bliver forringet, og ifølge den undersøgelse, som flere har peget på allerede i dag, fra Danmarks Biblioteksforening vil biblioteksservicen blive forringet med ca. 150 mio. kr. i 2007.
Det svarer faktisk til, at bibliotekerne i de nye sammenbragte storkommuner skal spare det, der svarer til mellem 7 og 8 pct. af deres hidtidige budget.
De kommuner, der ikke har haft gang i en sammenlægning, kan nøjes med 3 pct. Men gennemsnitligt undgår man altså slet ikke en reduktion, og det giver, som ministeren var inde på, en samlet besparelse på 5-6 pct. på området.
Det får store og uacceptable konsekvenser for de mange børn og voksne, der bruger bibliotekerne.
Der vil selvfølgelig altid være rationaliseringsgevinster, og det vil der også være på det her område i store kommuner, men en besparelse i den her størrelsesorden, ja, den kan ikke hentes hjem ved hjælp af rationaliseringer.
Den vil give et ringere tilbud på biblioteksområdet end det, vi ser i dag.
Socialdemokratiet markerede da også tidligt deres bekymring for de omfattende besparelser, vi allerede så udmøntet i efteråret.
Kulturministeren afviste bekymringen og mente, at vores kulturordfører, hr. Mogens Jensen, var skinger i stemmen, når han talte om en biblioteksmassakre.
Men jeg kan så konstatere, at selv kulturministeren er blevet bekymret i mellemtiden, og at han har udtrykt, at han vil følge biblioteksområdet meget tæt i den kommende tid.
Ministeren fastslår samtidig, at biblioteksområdet er et rent kommunalt anliggende, og der har også været stillet det spørgsmål i dag om, hvorfor han ikke kan styre udviklingen på området.
Socialdemokraterne er naturligvis godt klar over, at folkebibliotekerne er et kommunalt område.
Derfor har regeringen og kulturministeren jo også et helt konkret ansvar, når de holder kommunerne i så stramme økonomiske tøjler, at det medfører en massakre på bibliotekerne.
Som det vil være folketingsmedlemmerne bekendt, foreslog Socialdemokraterne i vores finanslovforslag, at kommunerne skulle sikres et større økonomisk råderum i det kommende år bl.a. for at afbøde virkningerne af en dårligt planlagt og underbudgetteret kommunalreform.
Kulturministeren tager derfor fejl, når han mener, at biblioteksområdet kun er et kommunalt anliggende.
I et samfund, hvor kravet om uddannelse hele livet er uomgængeligt, får bibliotekerne en vigtig rolle i et samspil med uddannelsesinstitutionerne.
Socialdemokraterne betragter vores folkebiblioteker som en del af vores lands velfærdsgoder.
Derfor har vi mange visioner for et fremtidigt bibliotek.
Bøger skal også i fremtiden være et af bibliotekets absolutte kernepunkter.
Derfor kunne det overvejes, at man nedsatte en statslig pulje, der øremærkes til indkøb af dansk litteratur.
Man skal fortsætte arbejdet med integration af nydanskere ved at sikre, at biblioteket bliver et frirum og mødested for mennesker med forskellig baggrund.
Bibliotekernes service skal selvfølgelig også i fremtiden være gratis og kunne benyttes af alle borgere.
Derfor er det også bekymrende, at regeringen har indførelse af brugerbetaling på bibliotekerne i støbeskeen, som det helt konkret er foreslået af kulturministerens partis politiske ordfører, fru Pia Christmas-Møller.
For Socialdemokraterne er det uhyre vigtigt, at alle, uanset om man bor i store byer eller mindre samfund, har adgang til bibliotekernes tilbud.
Det har og skal vi have råd til i et af verdens bedste velfærdssamfund.
Derfor går udviklingen på biblioteksområdet desværre i en helt forkert retning.
Udvikling og økonomi kan desværre ikke skilles ad.
De udmeldte besparelser på biblioteksområdet kan ikke klares ved rationaliseringer alene, nej, de vil enten gå ud over bibliotekets investeringer i bøger, film, musik eller it, og der sker samtidig en indskrænkning af det personale, der skal betjene borgeren.
Socialdemokraterne beklager denne udvikling og foreslår, at kulturministeren i stedet erkender, at udviklingen går den forkerte vej, og derfor nu er parat til at gøre en indsats for at sikre bibliotekerne en bedre økonomi i fremtiden.
Samtidig bør ministeren tage skridt til, at der udarbejdes en national strategi, som sikrer den fremtidige udvikling af biblioteksområdet.